ഹൈവേസമരം: പോലിസ് ഇടപെട്ടത് കാര്യങ്ങള് കൈവിട്ടപ്പോള് കൊച്ചി: ഇന്ധനവില വര്ധനക്കെതിരായ കോണ്ഗ്രസ് സമരം കൊച്ചിയിലെ ഹൈവേ ഉപരോധം ആണെന്ന് അറിയിപ്പുണ്ടായിട്ടും പോലിസ് വേണ്ടത്ര ജാഗ്രത കാണിച്ചില്ലെന്ന ആക്ഷേപം ഉയര്ന്നു. രാവിലെ കൃത്യം 11ന് തന്നെ കൊടിക്കുന്നില് സുരേഷ് എം.പി സമരം ഉദ്ഘാടനംചെയ്ത് വൈറ്റില പാലത്തിന് സമീപം പ്രസംഗം ആരംഭിച്ചു. അതിന് മുമ്ബുതന്നെ പ്രവര്ത്തകര് ജില്ലാനേതാക്കള്ക്കൊപ്പം വൈറ്റില പാലത്തിന് താഴെ റോഡിന് കുറുകെ നിന്ന് ഉപരോധം ആരംഭിച്ചിരുന്നു. നിമിഷങ്ങള്ക്കകം വാഹനങ്ങളുടെ നീണ്ട നിര രൂപപ്പെട്ടു. ഈ സമയം നൂറിലേറെ പോലിസുകള് സമരത്തിന് കാവലായി നിലയുറപ്പിച്ചതല്ലാതെ വാഹനങ്ങള്ക്ക് കടന്നുപോകാന് കഴിയുന്ന ക്രമീകരണങ്ങള് ഒന്നും ഏര്പ്പെടുത്തിയില്ല.യാത്രക്കാരുടെ പ്രതിഷേധം ശക്തമായതോടെയാണ് പോലിസ് സമരക്കാരോട് പിരിഞ്ഞുപോകാന് അഭ്യര്ഥിച്ചത്. സ്ഥലത്തെത്തിയ ഡിസിപി ഐശ്വര്യഡോംഗ്രേ മുന്കൂര് അനുമതിയില്ലാത്ത സമരമെന്ന് കുറ്റപ്പെടുത്തുകയും ചെയ്തു. സമരക്കാരും പ്രതിഷേധക്കാരും പരസ്പരം പഴിചാരി പരാതിയുമായി സ്റ്റേഷനിലെത്തുംവരെ ഡ്യുട്ടിയിലുണ്ടായിരുന്ന പോലിസുകാര് എല്ലാറ്റിനും ദൃക്സാക്ഷികളായി നിന്നു. ജോജുവിന്റെ ഒരുകോടിയിലേറെ വിലമതിക്കുന്ന കാറിന് കൂടുതല് പരുക്കേല്ക്കാതെ രക്ഷിക്കാന് പോലിസ് പെടാപ്പാട് പെട്ടു. സി.ഐ. അനന്തലാല് തന്നെ ജോജുവിന്റെ കാര് ഓടിച്ച് നടനെ പനങ്ങാട് സ്റ്റേഷനില് എത്തിക്കുകയായിരുന്നു.